ΓΡΑΠΤΗ ΕΡΩΤΗΣΗ P-1606/98

υποβολή: Daniela Raschhofer (NI) προς την Επιτροπή

(11 Μαΐου 1998)

Θέμα: Επιβολή δασμών αντιντάμπινγκ σε παραγωγούς χάλυβα

Γνωρίζουμε βέβαια ότι τα μέτρα αντιντάμπινγκ αποτελούν σημαντικό ρυθμιστικό μέσο για λόγους προστατευτισμού αλλά και ότι ένα τέτοιο μέτρο μπορεί επίσης να δημιουργήσει οικονομικά προβλήματα σε ενδοκοινοτικές επιχειρήσεις.

Σύμφωνα με πληροφορίες η Επιτροπή προτίθεται να επιβάλει δασμούς αντιντάμπινγκ στους εισαγόμενους από την Ασία χαλύβδινους κοχλίες.

1. Σχεδιάζει η Ευρωπαϊκή Επιτροπή να προβεί στην εφαρμογή τέτοιων μέτρων;

Εάν ναι, σε ποιό ύψος θα ανέρχονται αυτοί οι δασμοί ανά τόννο;

2. Από πότε υπολογίζεται να ισχύσει η επιβολή δασμού αντιντάμπινγκ στα εν λόγω προϊόντα;

3. Περιορίζεται το μέτρο αποκλειστικά στους χαλύβδινους κοχλίες ή αφορά επίσης και άλλα προϊόντα χάλυβα;

4. Θα θιγούν από αυτά τα μέτρα στον τομέα της δασμολογικής πολιτικής όλοι οι παραγωγοί χάλυβα της Άπω Ανατολής; Εάν όχι, για ποιούς παραγωγούς πρόκειται να ισχύσει αυτή η ρύθμιση αντιντάμπινγκ;

5. Σε περίπτωση που η Επιτροπή προβεί σε καθορισμό διαφορετικών δασμών, με ποιό τρόπο θα γίνει αυτός ο υπολογισμός;

6. Για πόσο χρόνο σχεδιάζει η Επιτροπή να ισχύσει αυτή η ρύθμιση;

7. Μέσω ποιάς ενημερωτικής οδού και από πότε το ενωρίτερο μπορούν οι θιγόμενες από το μέτρο επιχειρήσεις να λάβουν από την Επιτροπή πληροφορίες σχετικά με τα εν λόγω σχέδιά της;

Απάντηση του Sir Leon Brittan εξ ονόματος της Επιτροπής

(11 Ιουνίου 1998)

Το Αξιότιμο Μέλος έθεσε σειρά ερωτήσεων σχετικά με τους δασμούς αντιντάμπινγκ στους χαλύβδινους κοχλίες από την Ασία.

1. Με τον κανονισμό (ΕΚ) 393/98 του Συμβουλίου της 16ης Φεβρουαρίου 1998 η Ευρωπαϊκή Ένωση επέβαλε οριστικούς δασμούς αντιντάμπινγκ στις εισαγωγές συνδετήρων και μερών αυτών από ανοξείδωτο χάλυβα καταγωγής διαφόρων ασιατικών χωρών(1). Το επίπεδο των δασμών κυμαίνεται ανάλογα με τη χώρα και την εταιρία, από 2,7 % έως 74,7 % (οι δασμοί εφαρμόζονται στις καθαρές, ελεύθερο στα κοινοτικά σύνορα, τιμές).

2. Τα μέτρα ισχύουν την ημέρα μετά τη δημοσίευσή τους στην Επίσημη Εφημερίδα, δηλαδή από 17ης Φεβρουαρίου 1998.

3. Τα μέτρα επιβάλλονται στους συνδετήρες και τα μέρη αυτών, δηλαδή στους κοχλίες, παξιμάδια, βίδες από ανοξείδωτο χάλυβα που υπάγονται στους κωδικούς ΣΟ 7318 12 10, 7318 14 10, 7318 15 30, 7318 15 51, 7318 15 61, 7318 15 70 και 7318 16 30.

4. Μόνο τα προϊόντα τα οποία αναφέρονται στο παραπάνω σημείο, καταγωγής Λαϊκής Δημοκρατίας της Κίνας, Ινδίας, Νοτίου Κορέας, Μαλαισίας, Ταϊβάν και Ταϊλάνδης αποτελούν αντικείμενο των μέτρων αντιντάμπινγκ.

5. Τα μέτρα αυτά υπολογίστηκαν σύμφωνα με την ισχύουσα νομοθεσία αντιντάμπινγκ δηλαδή τον κανονισμό (ΕΚ) 384/96 του Συμβουλίου της 22ας Δεκεμβρίου 1995 σχετικά με την προστασία κατά εισαγωγών που αποτελούν αντικείμενο ντάμπινγκ από χώρες μη μέλη της Ευρωπαϊκής Κοινότητας(2). Συνεπώς, πραγματοποιήθηκε έρευνα για να διαπιστωθεί κατά πόσο οι προαναφερόμενες εισαγωγές αποτελούσαν πράγματι αντικείμενο ντάμπινγκ, κατά πόσο οι εν λόγω εισαγωγές προκαλούσαν υλική ζημία στον κοινοτικό κλάδο παραγωγής και κατά πόσο το κοινοτικό συμφέρον ήταν να επιβληθούν μέτρα αντιντάμπινγκ προκειμένου να διορθωθεί η κατάσταση αυτή. Για το σκοπό αυτό, ζητήθηκαν όλες οι σχετικές πληροφορίες από όλα τα ενδιαφερόμενα μέρη και άρχισαν οι έρευνες.

6. Τα μέτρα ισχύουν για πέντε έτη. Ωστόσο, προβλέπεται ενδιάμεση επανεξέταση, βάσει του άρθρου 11, παράγραφος 3 του κανονισμού (ΕΚ) 384/96 του Συμβουλίου.

7. Σύμφωνα με τη σχετική νομοθεσία αντιντάμπινγκ, τα ενδιαφερόμενα μέρη ενημερώθηκαν κατά τις διάφορες φάσεις της διαδικασίας η οποία κατέληξε στην επιβολή οριστικών μέτρων αντιντάμπινγκ. Όλες οι ενδιαφερόμενες εταιρίες έλαβαν εκτενείς πληροφορίες και εξηγήσεις όσον αφορά τον υπολογισμό των δασμών που τους επεβλήθησαν. Η ενημέρωση αυτή πραγματοποιήθηκε αμέσως μετά την επιβολή των προσωρινών μέτρων αντιντάμπινγκ βάσει του κανονισμού (ΕΚ) 1732/97 της Επιτροπής της 4ης Σεπτεμβρίου 1997. Τα ενδιαφερόμενα μέρη είχαν την ευκαιρία να σχολιάσουν και να συζητήσουν με τις υπηρεσίες της Επιτροπής τις πληροφορίες που τους είχαν κοινοποιηθεί. Τα σχόλιά τους ελήφθησαν πλήρως υπόψη από το Συμβούλιο και την Επιτροπή πριν λάβουν τα όργανα αυτά την τελική τους απόφαση.

(1) ΕΕ L 50 της 20.2.1998.

(2) ΕΕ L 317 της 6.12.1996 ΕΕ L 128 της 30.4.1998.